Александър Пушкин
Колата на живота

Превод от руски: Иван Пауновски, —

chitanka.info

Колата на живота[0]

Макар понявга с тежко бреме,

колата шеметно лети;

коларят, беловласо време,

все тъй на капрата седи.

В зори не жалим ние впрега;

дори врата си да строшим,

не щем ленив уют и нега —

„Напред, че…“ — крещим.

Но пладне тоз кураж го няма;

разтръшкани от вихрен бяг,

пред всяка стръмнина и яма

крещим: „Полека бе, щурак!“

Колата все така си кара;

надвечер свикваме поне

и кротко дремем, а коларя

препуска буйните коне.

[0] Напечатано в „Московский Телеграф“, 1825 г., №1. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.